《日下书怀 其二》
清代·沈世枫

皎皎双白鹤，爱养在庭阶。岂无万里心，欲飞且徘徊。

一从离乡里，星纪几迁推。春阴覆慈行，同谷嗟孔怀。

长抱茂陵疾，几动庄舄哀。为念国恩重，方寸时潆洄。

举头恋双阙，不上望乡台。

作者简介：沈世枫，字东田，号坳堂，归安人。雍正庚戌进士，历官湖北布政使，降湖南按察使。有《十笏斋诗》。